EL
C 418/38
Επίσημη Εφημερίδα της Ευρωπαϊκής Ένωσης
31.10.2022
Προσφυγή της 19ης Αυγούστου 2022 — Ισπανία κατά Επιτροπής (Υπόθεση T-508/22) (2022/C 418/52) Γλώσσα διαδικασίας: η ισπανική Διάδικοι Προσφεύγον: Βασίλειο της Ισπανίας (εκπρόσωπος: I. Herranz Elizalde) Καθής: Ευρωπαϊκή Επιτροπή
Αιτήματα Το προσφεύγον ζητεί από το Γενικό Δικαστήριο: i. να ακυρώσει την εκτελεστική απόφαση (ΕE) 2022/908 της Επιτροπής, της 8ης Ιουνίου 2022, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1), καθ’ ο μέρος αφορά το Βασίλειο της Ισπανίας· ii.
επικουρικώς, πρώτον, να ακυρώσει εν μέρει την προσβαλλόμενη απόφαση, μειώνοντας τον εκτιμώμενο κίνδυνο για τα οικονομικά έτη 2016 και 2017 σε 3 241 314,99 ευρώ· iii.
επικουρικώς, σε συμφωνία προς τον δεύτερο λόγο που προβάλλεται προς στήριξη της προσφυγής, να ακυρώσει εν μέρει την προσβαλλόμενη απόφαση, μειώνοντας, για τα οικονομικά έτη 2016 και 2017, το ύψος της κατ’ αποκοπήν διόρθωσης από 5 % σε 2 %· iv. να καταδικάσει την καθής στα δικαστικά έξοδα.
Λόγοι ακυρώσεως και κύρια επιχειρήματα Προς στήριξη της προσφυγής το προσφεύγον προβάλλει δύο λόγους. 1.
Με τον πρώτο λόγο προβάλλεται εσφαλμένη εφαρμογή της κατ’ αποκοπήν διόρθωσης. — Το προσφεύγον επισημαίνει συναφώς ότι η προσβαλλόμενη απόφαση παραβιάζει την αρχή της αναλογικότητας όσον αφορά τις δημοσιονομικές διορθώσεις καθόσον εφάρμοσε εσφαλμένα μια κατ’ αποκοπήν διόρθωση κατά παράβαση του άρθρου 52, δεύτερο εδάφιο, του κανονισμού 1306/2013 (2), περαιτέρω δε προσβάλλει και το δικαίωμα στη χρηστή διοίκηση καθόσον η προσβαλλόμενη απόφαση δεν εξέτασε με τη δέουσα επιμέλεια τις εκτιμήσεις κινδύνου που εξέθεσαν οι ισπανικές αρχές.
Ο πρώτος αυτός λόγος υποδιαιρείται, με τη σειρά του, στα ακόλουθα σκέλη, από τα οποία, θεωρούμενα τόσο μεμονωμένα όσο και στο σύνολό τους, προκύπτει ότι η εφαρμοσθείσα δημοσιονομική διόρθωση είναι δυσανάλογη. — III.1.
Πλάνη εκτιμήσεως όσον αφορά το συμπέρασμα ότι υπάρχει σοβαρή και εύλογη αμφιβολία σχετικά με την έκταση του ελέγχου των κανονιστικών απαιτήσεων διαχειρίσεως 1 (στο εξής: ΚΑΔ 1). — Η Επιτροπή υπέπεσε σε σφάλμα για τους ακόλουθους λόγους: i) δεν έλαβε υπόψη το ότι οι ελεγκτές εξέταζαν, κατά τους επιτόπιους ελέγχους, την τήρηση της απαίτησης σχετικά με τη μέτρηση της ζωικής κόπρου και την επανεξέταση του μητρώου εκμετάλλευσης· ii) στο πλαίσιο του οικονομικού ελέγχου, δεν εντόπισε, με βάση μέτρηση ή επιτόπιο έλεγχο, παρατυπίες εκ μέρους των δικαιούχων ή σφάλματα που θα μπορούσαν να είχαν διαπράξει οι ελεγκτές κατά τους διενεργηθέντες ελέγχους· iii) χαρακτήρισε ως έλλειψη αφορώσα την έκταση και την ποιότητα των ελέγχων των ΚΑΔ 1, στοιχεία που θα μπορούσαν να χαρακτηριστούν, αποκλειστικώς, ως έλλειψη του θεμελιώδους ελέγχου «ανακοίνωση των αποτελεσμάτων», την οποία η Επιτροπή είχε ήδη αξιολογήσει ειδικώς στη συνοπτική έκθεση. — III.2.
Πλάνη εκτιμήσεως καθόσον η Επιτροπή κατέληξε στο συμπέρασμα ότι υπάρχει σοβαρή και εύλογη αμφιβολία σχετικά με την έκταση των ελέγχων των κανονιστικών απαιτήσεων διαχειρίσεως 3 (ΚΑΔ 3).